Fostul premier Victor Ponta susţine că liderul PSD Liviu Dragnea merge la Congresul Partidului Socialiştilor Europeni (PES) de la Madrid să îşi anunţe sprijinul total şi necondiţionat pentru Frans Timmermans, să îl asigure pe acesta şi PES de faptul că nu mai merge alături de Viktor Orban şi Mateo Salvini, că opreşte ordonanţele de urgenţă în justiţie, că aplică recomandările Comisiei de la Veneţia şi că va susţine decizia PES privind candidatul pentru funcţia de procuror european, transmite News.ro.

„Breaking news - «Ponta îl laudă pe Dragnea»!!! DA - chiar vreau să îl laud când văd că face ( de voie sau nevoie, nu mai contează ) ceva bun pentru România. Şi am 10 motive să fac acest lucru - le prezint pe larg mai jos. Liviu Dragnea merge la Congresul PES de la Madrid să îşi anunţe sprijinul total şi necondiţionat pentru Frans Timmermans - să îl asigure pe acesta şi PES de faptul că nu mai merge alături de Viktor Orban şi Salvini, că opreşte ordonanţele de urgenţă în justiţie, că aplică recomandările Comisiei de la Veneţia, că va susţine decizia PES privind candidatul pentru funcţia de Procuror European”, a scris Ponta pe pagina sa de Facebook.

Victor Ponta susţine că, „după apelurile repetate ale PRO România, după ce a văzut că la Madrid Corina Creţu va fi invitată şi va avea speech în panelul principal de Sâmbătă (el vineri şi Dăncilă deloc), după fuga ruşinoasă din faţa oficialilor europeni de la evenimentul din 10 Ianuarie de la Bucureşti, după ce Victor Negrescu l-a convins să nu mai asculte de opiniile peremiste şi isteroide ale celor din jurul său şi de manipulările moscovite ale Sputnik ( felicitări pentru asta lui Victor Negrescu, poate ultimul social democrat european din PSD) - Liviu Dragnea îşi schimbă tactica de boicotare a PES şi a Uniunii Europene, îşi cere iertare pentru greşeli şi promite să nu mai aibă opinii şi atitudini contrare PES şi UE”.